Goude an taol Stad, bet padet a-boan 48 eurvezh, e oa bet adlakaet Hugo Chavez ent ofisiel da Brezidant Venezual dec’h, da c’houloù-deiz, e Caracas. Petra bennak ma oa bet anvet da brezidant gant ofiserien uhel al lu venezualat e oa bet rediet Pedro Carmona, patrom ar batromed, da zilezel e garg dindan wask an dud o doa savet o mouezh er vro-se. Goude bezañ bet tamallet da vezañ roet urzh da dennañ gant armoù war an dud a oa o vanifestiñ da heul un harz-labour hollek en deus Hugo Chavez adkemeret e garg a brezidant ha diouzhtu en doa goulennet ouzh Venezueliz « en em unaniñ » ha « divizout er par broadel ».